Document ID: /fineweb-2-swissfilter-quality_10-filterrobots/filtered/02690.jsonl.gz/7

Alegeri prezidențiale românești
Alegeri prezidențiale românești
Duminică, 2 noiembrie 2014, se desfășoară primul tur al alegerilor pentru Preşedintele României. În cazul organizării unui al doilea tur de scrutin, acesta va avea loc duminică 16 noiembrie 2014.
Ambasada României în Confederația Elvețiană și Misiunea Permanentă a României la Geneva invită cetăţenii români, rezidenţi sau aflaţi temporar, la datele menţionate, pe teritoriul Elveţiei, să voteze la secţiile de votare care vor fi amenajată la:
· sediul Secției consulare a Ambasadei, Brunnadernstrasse nr. 20, 3006 Berna
· sediul Misiunii Permanente, Chemin de la Perrière nr. 6, 1223, Cologny-Geneva
Cetăţenii români care votează la secţiile organizate în străinătate, precum şi cetăţenii români cu domiciliul în străinătate care votează în ţară, îşi pot exercita dreptul de vot după ce declară în scris, pe propria răspundere, că nu au mai votat şi nu vor mai vota la respectivul tur de scrutin.
Secţiile de votare vor fi deschise în ziua de duminică, 2 noiembrie 2014, între orele 07:00 și 21:00, iar exercitarea dreptului de vot se va face numai pe baza unor documente de identitate valabile, eliberate de autorităţile române care pot să ateste cetăţenia română.
Astfel, cetățenii români cu domiciliul în străinătate vor putea vota pe baza unuia dintre următoarele acte de identitate, valabile în ziua votării: paşaportul simplu cu menţionarea ţării de domiciliu (CRDS), paşaportul simplu electronic cu menţionarea ţării de domiciliu (CRDS), paşaportul simplu temporar cu menţionarea ţării de domiciliu (CRDS) sau cu titlul de călătorie.
Cetăţenii români cu domiciliul în România, care în ziua votării se află în Elveţia, îşi pot exercita dreptul de vot în baza unuia dintre următoarele acte de identitate, valabile în ziua votării: paşaportul diplomatic, paşaportul diplomatic electronic, paşaportul de serviciu, paşaportul de serviciu electronic, paşaportul simplu, paşaportul simplu electronic, paşaportul simplu temporar, cartea de identitate, cartea electronică de identitate sau titlul de călătorie.
Cetăţenii români, care doresc să îşi exercite dreptul de vot şi nu deţin un document românesc de identitate valabil, se pot adresa Secţiei Consulare a Ambasadei de la Berna, în vederea obţinerii unui titlu de călătorie, în condiţiile Legii care reglementează obţinerea actelor de identitate. Taxa consulară, care urmează a fi achitată pentru acest document, este de 85 CHF.
Misiunea Permanentă a României la Geneva nu eliberează titluri de călătorie.
Programul secţiilor de vot şi condiţiile de exercitare a votului pentru turul al doilea sunt aceleași cu cele din primul tur.
Pentru mai multe informații vă rugăm să consultați anunțul de mai jos, precum și „Ghidul alegătorului român în străinătate”. Informaţiile cuprinse în Ghid vor fi disponibile şi pe pagina de web a Ministerului Afacerilor Externe din România (www.mae.ro).
Redactare: EG, 23 octombrie 2014
Add comment